ΚΑΝΟΝΙΣΜΌΣ (ΕΚ, ΕΥΡΑΤΌΜ) αριθ. 202/2005 ΤΟΥ ΣΥΜΒΟΥΛΊΟΥ της 18ης Ιανουαρίου 2005 για τροποποίηση του κανονισμού αριθ. 422/67/ΕΟΚ, αριθ. 5/67/Ευρατόμ, περί καθορισμού του καθεστώτος χρηματικών απολαβών του προέδρου και των μελών της Επιτροπής, του προέδρου, των δικαστών, των γενικών εισαγγελέων και του γραμματέως του Δικαστηρίου, και του προέδρου, των μελών και του γραμματέως του Πρωτοδικείου ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 210, τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 123, την απόφαση 2004/752/ΕΚ, Ευρατόμ του Συμβουλίου, της 2ας Νοεμβρίου 2004, για την ίδρυση Δικαστηρίου Δημόσιας Διοίκησης της Ευρωπαϊκής Ένωσης (1), Εκτιμώντας τα ακόλουθα: (1) Το Συμβούλιο, σύμφωνα με την απόφαση 2004/752/ΕΚ, Ευρατόμ, προσήρτησε στο Πρωτοδικείο των Ευρωπαϊκών Κοινοτήτων δικαιοδοτικό τμήμα που αποφαίνεται επί των διαφορών της ευρωπαϊκής δημόσιας διοίκησης, το οποίο εφεξής καλείται «Δικαστήριο Δημόσιας Διοίκησης της Ευρωπαϊκής Ένωσης». (2) Το άρθρο 225 α, έκτο εδάφιο της συνθήκης για την ίδρυση της Ευρωπαϊκής Κοινότητας και το άρθρο 140 β, έκτο εδάφιο της συνθήκης για την ίδρυση της Ευρωπαϊκής Κοινότητας Ατομικής Ενέργειας, προβλέπουν ότι οι διατάξεις των εν λόγω συνθηκών σχετικά με το Δικαστήριο εφαρμόζονται και στα δικαιοδοτικά τμήματα. (3) Είναι αναγκαίο να καθορισθούν οι μισθοί, οι συντάξεις και οι αποζημιώσεις του προέδρου, των μελών και του γραμματέως του εν λόγω δικαστηρίου. (4) Επιβάλλεται, επομένως, να τροποποιηθεί αναλόγως ο κανονισμός αριθ. 422/67/ΕΟΚ, αριθ. 5/67/Ευρατόμ του Συμβουλίου (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός αριθ. 422/67/ΕΟΚ, αριθ. 5/67/Ευρατόμ, τροποποιείται ως εξής: 1) Ο τίτλος αντικαθίσταται από το ακόλουθο κείμενο: 2) Παρεμβάλλεται το ακόλουθο άρθρο: «Άρθρο 21 γ 1. Με την επιφύλαξη των παραγράφων 2 και 3, οι διατάξεις του παρόντος κανονισμού οι σχετικές με τον πρόεδρο, τα μέλη και τον γραμματέα του Δικαστηρίου καθώς και με τον πρόεδρο, τα μέλη και τον γραμματέα του Πρωτοδικείου ισχύουν και για τον πρόεδρο, τα μέλη και τον γραμματέα του Δικαστηρίου Δημόσιας Διοίκησης. 2. Ο βασικός μηνιαίος μισθός του προέδρου, των μελών και του γραμματέως του Δικαστηρίου Δημόσιας Διοίκησης ισούται προς το ποσό που προκύπτει από την εφαρμογή των εξής συντελεστών επί του βασικού μισθού υπαλλήλου των Ευρωπαϊκών Κοινοτήτων βαθμού 16, κλιμάκιο τρίτο (Α*16, κλιμάκιο τρίτο μέχρι 30 Απριλίου 2006): - : Πρόεδρος : 104 %, - : Μέλη : 100 %, - : Γραμματέας : 90 %. 3. Η μηνιαία αποζημίωση παραστάσεως, η οποία αναφέρεται στο άρθρο 4 παράγραφος 3 ανέρχεται σε: - : Πρόεδρος : 554 EUR, - : Μέλη : 500 EUR, - : Γραμματέας : 400 EUR. Ο Πρόεδρος του Δικαστηρίου Δημόσιας Διοίκησης και οι Πρόεδροι των τριμελών τμημάτων λαμβάνουν επιπλέον, κατά τη διάρκεια της θητείας τους, επίδομα θέσεως ανερχόμενο σε 500 EUR μηνιαίως». Άρθρο 2 Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Ιανουαρίου 2005.

[Source: multi_eurlex | Tokens: 2813]